b"\n_START_ARTICLE_\nEl fil\xc3\xb2sof a la llum d'un fanal\n_START_SECTION_\nDescripci\xc3\xb3\n_START_PARAGRAPH_\nAquesta pintura fou descrita en el cat\xc3\xa0leg de vendes del 1801 com la parella de L'alquimista descobrint el f\xc3\xb2sfor. Cadascun t\xc3\xa9 una figura principal en primer pla amb dues m\xc3\xa9s al darrere, ambdues s\xc3\xb3n escenes nocturnes i ambdues mostren persones grans duent a terme recerca cient\xc3\xadfica._NEWLINE_El quadre mostra un home gran que es creu que \xc3\xa9s un fil\xc3\xb2sof o un pelegr\xc3\xad que est\xc3\xa0 assegut en una cova il\xc2\xb7luminada per un fanal i mirant un conjunt d'ossos humans. Dos homes m\xc3\xa9s baixets, o potser nens, vestits de pelegrins (se'ls pot identificar per la petxina de pelegr\xc3\xad que duen al barret, l'emblema de Sant Jaume) se l'apropen amb temor. La mida d'aquestes dues figures \xc3\xa9s molt m\xc3\xa9s petita que la del personatge principal. Fora de la cova el paisatge \xc3\xa9s fosc i nom\xc3\xa9s est\xc3\xa0 il\xc2\xb7luminat per la llum de la lluna que penetra a trav\xc3\xa9s dels n\xc3\xbavols. Les petxines eren el s\xc3\xadmbol dels pelegrins per\xc3\xb2 tamb\xc3\xa9 eren l'emblema de la fam\xc3\xadlia Darwin, que inclo\xc3\xafa Erasmus Darwin, membre l\xc3\xadder de la Societat Lunar, que agrupava homes clau en l'\xc3\xa8poca de la Il\xc2\xb7lustraci\xc3\xb3._NEWLINE_Els experts creuen que aquesta pintura podria estar basada en la pintura de Salvator Rosa Dem\xc3\xb2crit en meditaci\xc3\xb3. L'amic de Wright John Hamilton Mortimer era un seguidor de Rosa, aix\xc3\xad que \xc3\xa9s possible que Wright vei\xc3\xa9s l'obra d'aquest autor. Dem\xc3\xb2crit era un fil\xc3\xb2sof grec al qual se'l recorda per riure's de les bogeries de la humanitat._NEWLINE_El fil\xc3\xb2sof del quadre de Wright est\xc3\xa0 examinant una part d'un esquelet, tot i que no sembla una investigaci\xc3\xb3 anat\xc3\xb2mica seriosa. Est\xc3\xa0 envoltat per s\xc3\xadmbols que recorden a la naturalesa ef\xc3\xadmera de l'\xc3\xa9sser hum\xc3\xa0, com el mateix esquelet, un fanal que acabar\xc3\xa0 per cremar tot el seu combustible, la lluna i un rellotge de vidre. La lluna tamb\xc3\xa9 era el s\xc3\xadmbol de la Societat Lunar, societat amb la qual s'associava a Wright tot i que realment mai en va esdevenir membre._NEWLINE_L'expressi\xc3\xb3 preocupada del fil\xc3\xb2sof i el temor dels dos pelegrins poden ser un reflex de les preocupacions sobre el nou coneixement cient\xc3\xadfic i sobre la Il\xc2\xb7lustraci\xc3\xb3 durant l'\xc3\xa8poca en la qual visqu\xc3\xa9 Wright."